《出南康城望庐山云烟》
清代·夏敬颜

秋山晓若失，极睇但叆叆。旬日院圃中，不厌两相对。

今晨笋舆上，俶诡纷异态。始焉吐徐徐，玉互匡君带。

多罗与妙鬘，姽婳罥朝黛。五老乍见招，罗列拥幢盖。

白才萦须眉，青欻覆鲐背。顷刻嘘轮囷，一气六合内。

云将过扶摇，乃为此狡狯。何当乘旖旎，上叩紫金界。

帝命云中君，酌以霞浆瀣。庶几肤寸泽，八殥资灌溉。

行行指秀峰，清梵答松籁。

作者简介：夏敬颜，字咫威，一字芷隈，江阴人。有《蓬鹤轩稿》。